Сәсен күберәк ҡолаҡ йомшағын ҡапларлыҡ оҙонлоҡта йөрөтә, унан арта башлаһа, ҡыҫҡарта йәки толом итеп ебәрә ине. Ихрамдан сиселгән ваҡыттарҙа ғына таҡыр итеп алдырғанлығы риүәйәт ителәлер. Ахыр ғүмерҙәрендә сәс үә һаҡалында аҡ бөртөктәр күренә башлағайны, һаҡалын шул көйөнсә ебәрә, мыйығын иһә киҫә ине. Йөрөшө егеттәрсә булып, бөгөлөп-һығылып, бөкрәйеп йөрөмәй, тирә-яҡҡа ҡаранмай, алдына ғына ҡарап йөрөй ине. Таҙалыҡҡа ҡаты иғтибар итә ине үә халыҡты ла уға ныҡ ҡыҙыҡтыра ине. Тәһәрәт алғанда үә башҡа ваҡыттарҙа гел мисүәк ҡуллана ине. Халыҡты ла мисүәк ҡулланырға ҡыҙыҡтыра ине. Сәсен майлай үә тарауҙы ярата ине. Хушбуйлана үә хушбуйҙы бик һөйә ине. Хушбуйҙы күп ҡулланғаны өсөн һуңғы ваҡыттарҙа сәсе яҡшуҡ һарғайғайны. Кис ятҡан саҡта күҙенә һөрмә тартып ята ине. Тырнаҡтарын гел киҫеп тора, оҙон йөрөтмәй ине. Халыҡты пак йөрөргә, йыуынырға ҡыҙыҡтыра, кәм тигәндә аҙнаһына бер мәртәбә булһа ла ҡойонорға ҡуша ине.